Данаилов: По-добре е частните колекционери да покажат какво имат

По-добре е частните колекционери да покажат каквото имат, каза на пресконференция днес министърът на културата Стефан Данаилов.
В отговор на въпрос министърът бе категоричен, че по новия проект на Закон за културно-историческото наследство е необходима още работа и изрази надежда, че през 2007 г. новият закон ще стане факт. 
Министър Данаилов обяви, че подкрепя идеята за създаването на консултативен съвет между представители на Министерството на културата, общините и концесионерите на паметници на културата, като акцентира върху необходимостта от запазването предмета на дейност и предназначението на тези паметници. 

Министърът изрази съжаление, че приетия миналата година Закон за меценатството реално не се прилага и обясни това със слабото му познаване. 
Той съобщи, че министерството възнамерява да подготви и разпространи специална брошура за възможностите, които дава Закона за меценатството. 
Тази брошура ще разяснява на бизнессредите същността на финансовите облекчения за тях при спонсориране на културни прояви. Министър Данаилов съобщи, че България влиза в ЕС с 50 драматични и куклени театри, 19 опери и филхармония, 64 музея и над 3500 читалища. 

Министърът подчерта, че по първоначални данни, институтите в рамките на Министерството на културата са преизпълнили планираните собствени приходи за 2006 г. с повече от 3 млн. лв. над планираните 11,5 млн. лв. собствени приходи и към 18 декември 2006 г. от дейността на театри, музеи и други културни институти са получени 15 млн. лв. 
Очаква се през 2007 г. да бъдат готови и пуснати на екран 5 български игрални филма, още 5 други се подготвят, съобщи директорът на Националния филмов център проф. Александър Грозев. 
Той информира също, че на 13 януари с тържествена церемония в Театъра на армията за втора поредна година ще бъде отбелязан Деня на българското кино и ще бъдат връчени годишните награди за филмово изкуство. 
Министър Данаилов добави, че през 2006 г. в България е започнало производство на 34 игрални и документални филми, а за развитие на българското кино от Европейската програма "Медия плюс" са получени 1,4 млн. лв.